月溪清汎
作者：韓淲
朝代：宋

paragraphs: 不奈江渾復林熱，長夏逃虛徒散髮。
扁舟何許可追涼，安得佳人弄明月。
尋常浪飲苦匆匆，邂逅一遊多汩汩。
日復日矣心轉癡，牽强而來終勃窣。
琴堂有仙真好奇，簿書堆裏清興發。
我雖老倦亦軒然，相與聽歌忘病暍。
中流滉瀁已蒼茫，下瀨回沿應蕩淈。
山高影翻棲鶻巢，潭澄光射鳴鼉窟。
須臾斗柄插銀潢，常娥俯濯淩波襪。
快呼天風駕雲濤，弱水三萬倏超忽。